Κονέκτικατ

Το Κονέκτικατ (προφέρεται Κονέτικετ , Αγγλικά: State of Connecticut) είναι βορειοανατολική πολιτεία των ΗΠΑ που βρίσκεται στην περιοχή της Νέας Αγγλίας. Έχει έκταση 14.357 τ.χλμ. και πληθυσμό 3.609.924 κατοίκους (εκτίμηση 2022). Πρωτεύουσα της πολιτείας, είναι το Χάρτφορντ και μεγαλύτερη σε πληθυσμό πόλη είναι το Μπρίτζπορτ. 

Συνορεύει με το Ρόουντ Άιλαντ στα ανατολικά, τη Μασαχουσέτη στα βόρεια και τη Νέα Υόρκη στα δυτικά και τα νότια. Σε παλαιότερα κείμενα, στη λόγια καθαρεύουσα, αναφέρεται και ως Κοννεκτικούτη. 

Το νοτιοδυτικό Κονέκτικατ είναι τμήμα της ευρύτερης μητροπολιτικής περιοχής της πόλης της Νέας Υόρκης. Τρεις από τις οκτώ κομητείες του, που είναι και οι πολυπληθέστερες της πολιτείας, ανήκουν στην περιοχή επιρροής της Νέας Υόρκης που αποκαλείται Tri-State Region (Τρι-πολιτειακή Περιοχή).

Το Κονέκτικατ απολαμβάνει εύκρατο κλίμα εξαιτίας της μεγάλης ακτογραμμής του στον νότο, η οποία βρέχεται από τον Κόλπο του Λονγκ Άιλαντ. Για τον ίδιο λόγο η πολιτεία έχει μεγάλη ναυτική παράδοση. Το Κονέκτικατ είναι ιδιαίτερα γνωστό για τον πλούτο του. Τον 18ο και 19ο αιώνα η πολιτεία είχε πρόσβαση σε πρώτες ύλες που επέτρεψαν την ανάπτυξη ισχυρής κατασκευαστικής βιομηχανίας. Αργότερα αναπτύχθηκε ο χρηματοπιστωτικός τομέας. Τα τελευταία χρόνια το Κονέκτικατ έχει το μεγαλύτερο κατά κεφαλήν εισόδημα, τον υψηλότερο δείκτη ανθρώπινης ανάπτυξης και το μεγαλύτερο μέσο εισόδημα ανά νοικοκυριό ανάμεσα σε όλες τις πολιτείες των ΗΠΑ.

Γεωγραφία 
Το Κονέκτικατ συνορεύει νότια με το νησί Λονγκ Άιλαντ, στα δυτικά με την Νέα Υόρκη, στα βόρεια με τη Μασαχουσέτη, και ανατολικά με την πολιτεία του Ρόουντ Άιλαντ. 

Πρωτεύουσα της πολιτείας, είναι το Χάρτφορντ (με περίπου 125.000 κατοίκους, αποτελεί την 4η μεγαλύτερη σε πληθυσμό στο Κονέκτικατ), μεγαλύτερη σε πληθυσμό πόλη, είναι το Μπρίτζπορτ (με πληθυσμό περίπου 150.000 κατοίκους), ενώ μεγαλύτερη μητροπολιτική περιοχή, είναι το Ευρύτερο Χάρτφορντ, με πληθυσμό πάνω από 1,2 εκατομμύρια κατοίκους. 

Στο βόρειο τμήμα της πολιτείας (εκτός του Χάρτφορντ), καθώς και στα βορειοδυτικά και στα βορειοανατολικά, υπάρχουν πολλές αγροτικές περιοχές και μικρές πόλεις. Αντίθετα, στο νοτιότερο (καθώς και το νοτιοκεντρικό) τμήμα της πολιτείας, υπάρχει μια σειρά αστικών περιοχών, που ξεκινάει στα σύνορα με την πολιτεία της Νέας Υόρκης, και καταλήγει στο Νιου Λόντον, και από το Νιου Χέιβεν. 

Η πολιτεία του Κονέκτικατ, περιέχει 8 κομητείες. Η μεγαλύτερη σε πληθυσμό κομητεία στο Κονέκτικατ, είναι η Κομητεία Φέρφιλντ (με περίπου 960.000 κατοίκους). Το Χάρτφορντ απέχει 97 χιλιόμετρα από το Μπρίτζπορτ.

Κλίμα 
Το Κονέκτικατ, βρίσκεται ενδιάμεσα σε δύο κλιματικές ζώνες. Στο νότιο μέρος της πολιτείας, τείνει να επικρατεί το υγρό ηπειρωτικό κλίμα, και στο βόρειο μέρος, το υγρό υποτροπικό. Το βόρειο Κονέκτικατ, έχει τυπικά κρύους χειμώνες με μέτρια χιονόπτωση, και ζεστά-υγρά καλοκαίρια. Το νότιο Κονέκτικατ, έχει ψυχρούς (αλλά ηπιότερους χειμώνες) με αρκετές βροχοπτώσεις και ελαφρές χιονοπτώσεις, με τα καλοκαίρια σε αυτό το τμήμα, να περιγράφονται ως ζεστά (μακράς διαρκείας) με αρκετή υγρασία. 

Γενικά, το Κονέκτικατ, έχει αισθητές και τις 4 εποχές, αλλά η γενική θερμοκρασία, είναι σχετικά άστατη, και έτσι σε μία μέρα μπορεί να υπάρχουν απότομες καιρικές και θερμοκρασιακές αλλαγές. 

Η υψηλότερη θερμοκρασιακή τιμή που έχει καταγραφεί στο Κονέκτικατ, ήταν στις 15 Ιουλίου 1995, με 41°C, ενώ η χαμηλότερη, καταγράφηκε στις 16 Φεβρουαρίου 1943 και στις 22 Ιανουαρίου 1961, με -36°C.

Ιστορία 
Πριν τον ευρωπαϊκό αποικισμό, η περιοχή του σημερινού Κονέκτικατ κατοικούνταν από τη φυλή των Ινδιάνων Μοχέγκαν. Ο πρώτος Ευρωπαίος εξερευνητής στην περιοχή ήταν ο Ολλανδός Αντριέν Μπλοκ. Με την ολοκλήρωση της αποστολής του, το 1614, Ολλανδοί γουνέμποροι έπλευσαν στον ποταμό Κονέκτικατ (τότε γνωστός με την ολλανδική ονομασία Φέρσχε) και κατασκεύασαν το οχυρό Ντατς Πόιντ, κοντά στη θέση του σημερινού Χάρτφορντ, γνωστού ως Χάους φαν Χόουπ (σημ. «το σπίτι της ελπίδας»).

Το 1635 ανατέθηκε στον Τζον Ουίνθορπ τον νεότερο, γιό του ιδρυτή και κυβερνήτη της αποικίας της Μασαχουσέτης Τζον Ουίνθορπ, η δημιουργία μιας νέας αποικίας στις εκβολές του ποταμού Κονέκτικατ, στη θέση Ολντ Σέιμπρουκ. Η αποικία Σέιμπρουκ, όπως ονομάστηκε, αποτέλεσε την πρώτη από τις τρεις αποικίες οι οποίες στη συνέχεια ενώθηκαν στην πολιτεία Κονέκτικατ. Η αποικία του Σέιμπρουκ αποτέλεσε άμεση απάντηση των Βρετανών στις αξιώσεις της Ολλανδίας στην περιοχή. Η αποικία Σέινμπρουκ ήταν ένας μικρός σταθμός και δεν αναπτύχθηκε ιδιαίτερα, ενώ το 1644 συγχωνεύτηκε με την αποικία Κονέκτικατ.

Οι πρώτοι Βρετανοί άποικοι έφτασαν στην περιοχή το 1633 και εγκαταστάθηκαν στο Ουίνδσορ, ενώ αργότερα, το 1634, και στο Ουέδερσφιλντ. Ο κύριος όγκος όμως των αποίκων έφτασε μαζικά το 1636, με αρκετούς Πουριτανούς από τη Μασαχουσέτη, κάτω από την ηγεσία του Τόμας Χούκερ. Ο Χούκερ ήταν καθηγητής θεολογίας στο πανεπιστήμιο του Κέιμπριτζ στην Αγγλία, αλλά επίσης σημαντικός πολιτικός με διακεκριμένη συνεισφορά στη συνταγματική θεωρία. Η διαμάχη του με την πολιτική ηγεσία της Μασαχουσέτης τον οδήγησαν, όπως και τον Ρότζερ Ουίλιαμς στο Ρόουντ Άιλαντ, να ιδρύσει και αυτός νέα αποικία, την αποικία του Κονέκτικατ, στη θέση του σημερινού Χάρτφορντ, το 1636. Αυτή αποτέλεσε τη δεύτερη από τις τρεις αποικίες.

Η τρίτη αποικία ιδρύθηκε τον Μάρτιο του 1638, αρχικά ως Κουινιπιάκ και στη συνέχεια ως Νιου Χέιβεν, από τους Τζον Ντάβενπορτ, Θεόφιλο Ίτον και άλλους, με το δικό της σύνταγμα.

Παραπομπές

Φωτογραφίες

Εξωτερικοί σύνδεσμοι